তথ্যবিবরণী নম্বর : ৪১২

ঢাকা আন্তর্জাতিক বাণিজ্য মেলা চলবে ৬ ফেব্রুয়ারি পর্যন্ত

আগামী বছর থেকে পূর্বাচলে বাণিজ্য মেলা

 --- বাণিজ্যমন্ত্রী

ঢাকা, ২০ মাঘ (৩ ফেব্রুয়ারি) :

 বাণিজ্যমন্ত্রী টিপু মুনশি বলেছেন, ঢাকা আন্তর্জাতিক বাণিজ্য মেলা আগামী বছর থেকে পূর্বাচলের ৪ নম্বর সেক্টরে নির্মিত বাংলাদেশ-চায়না ফ্রেন্ডশিপ এক্সিবিশন সেন্টারে অনুষ্ঠিত হবে। এবারের মেলা ভালো পরিবেশে অনুষ্ঠিত হয়েছে, দর্শনার্থীদের জন্য সুযোগ-সুবিধা বৃদ্ধি করা হয়েছে। সংশ্লিষ্ট সকলে সন্তোষ প্রকাশ করেছেন। এ বছর বাংলাদেশ-সহ মোট ২১ টি দেশের বিভিন্ন ব্যবসা প্রতিষ্ঠান মেলায় অংশ নিয়েছে।

 মন্ত্রী আজ শেরেবাংলা নগরস্থ বাণিজ্য মেলা মাঠে অনুষ্ঠিত ২৫তম ঢাকা আন্তর্জাতিক বাণিজ্য মেলা-২০২০ এর সমাপনী অনুষ্ঠানে প্রধান অতিথির বক্তৃতায় এসব কথা বলেন।

 বাণিজ্যমন্ত্রী মেলায় অংশগ্রহণকারী দেশি-বিদেশি প্রতিষ্ঠান ও সংস্থাগুলোকে ১৩টি ক্যাটেগরিতে ৩৮টি ক্রেস্ট এবং সার্টিফিকেট প্রদান করা হয়। মেলায় অংশগ্রহণকারী প্রতিষ্ঠানগুলোকে উৎসাহ প্রদান করতে স্থাপত্য সৌন্দর্য, পণ্যের গুণগতমান-সহ বিভিন্ন দিক বিবেচনা করে এ ক্রেস্ট ও সার্টিফিকেট প্রদান করা হয়।

 বিভিন্ন কারণে মেলা বন্ধ থাকায় মেলার সময় বাড়ানো হয়েছে ৬ ফেব্রুয়ারি, ২০২০ পর্যন্ত। আগে ৪ ফেব্রুয়ারি পর্যন্ত মেলা চলার কথা ছিল।

 অনুষ্ঠানে বাণিজ্য মন্ত্রণালয় সম্পর্কিত সংসদীয় স্থায়ী কমিটির সদস্য সেলিম আলতাফ জর্জ, বাণিজ্য মন্ত্রণালয়ের সচিব ড. মোঃ জাফর উদ্দীন বক্তব্য রাখেন। অনুষ্ঠানে স্বাগত বক্তব্য রাখেন রপ্তানি উন্নয়ন ব্যুরোর ভাইস চেয়ারম্যান ফাতিমা ইয়াসমিন, সম্মানিত অতিথির বক্তব্য রাখেন এফবিসিসিআই এর সিনিয়র ভাইস প্রেসিডেন্ট মোঃ সিদ্দিকুর রহমান।

#

বকসী/ফারহানা/মোশারফ/জয়নুল/২০২০/২০৪০ঘণ্টা

তথ্যবিবরণী নম্বর : ৪১১

**বায়ু দূষণ রোধে উচ্চ ক্ষমতাসম্পন্ন কমিটির সভা অনুষ্ঠিত**

ঢাকা, ২০ মাঘ (৩ ফেব্রুয়ারি) :

 ঢাকা ও এর চারপাশের বায়ু দূষণ রোধ ও হ্রাস করার লক্ষ্যে নীতিমালা প্রণয়নের লক্ষ্যে গঠিত উচ্চ ক্ষমতাসম্পন্ন কমিটির সভা আজ পরিবেশ, বন ও জলবায়ু পরিবর্তন মন্ত্রণালয়ের সভাকক্ষে সচিব জিয়াউল হাসান এনডিসি'র সভাপতিত্বে অনুষ্ঠিত হয়।

 সভায় প্রণীত খসড়া নীতিমালা এবং ঢাকা শহরের চারপাশের বায়ু দূষণ হ্রাসে করণীয় বিষয়ে সিদ্ধান্ত গ্রহণ করা হয়। পরিবেশ দূষণের জন্য অন্যতম দায়ী ইটভাটার সংখ্যা হ্রাসের লক্ষ্যে ইটের পরিবর্তে ব্লকের ব্যবহারের বিষয়টি সরকারি টেন্ডার শিডিউলে অন্তর্ভুক্তির সিদ্ধান্ত গ্রহণ করা হয়।

 রাস্তা, বিভিন্ন ইউটিলিটি সার্ভিস ও ভবন নির্মাণ, পুনঃনির্মাণ ও মেরামত কার্যক্রম চলাকালে অস্থায়ী বেষ্টনী দিয়ে নির্মাণসামগ্রী ঢেকে রাখার বিষয়টি নীতিমালায় অন্তর্ভুক্ত করার বিষয়ে সিদ্ধান্ত গৃহীত হয়। এসকল কাজ নির্দিষ্ট সময়ের মধ্যে এবং সমন্বয়ের মাধ্যমে বাস্তবায়নের সিদ্ধান্ত গ্রহণেএ বিষয়টি নীতিমালায় অন্তর্ভুক্তির সিদ্ধান্ত হয়।

 ইটভাটা-সহ পরিবেশ দূষণকারী ধুয়া নিঃসরণকারী যানবাহনসমূহ বন্ধে নিয়মিত মোবাইল কোর্ট পরিচালনা করার বিষয়টিও নীতিমালায় অন্তর্ভুক্তির সিদ্ধান্ত গ্রহণ করা হয়। অধিক পুরাতন এবং তুলনামূলক বেশি নিঃসরণকারী যানবাহনের বিরুদ্ধে নিঃসরণ কর আরোপের বিষয়টি নীতিমালায় অন্তর্ভুক্ত করার সিদ্ধান্ত গ্রহণ করা হয়। রাজউক কর্তৃক ভবনের নকশা অনুমোদনের সময় বায়ু দূষণ রোধে শর্তারোপ করার সিদ্ধান্ত গৃহীত হয়। হাতে ঝাড়ু দিয়ে রাস্তা পরিস্কারের পরিবর্তে ভ্যাকুয়াম সুইপিং ট্রাক ব্যবহারের সিদ্ধান্ত গৃহীত হয়।

 সভায় অন্যান্যের মধ্যে পরিবেশ, বন ও জলবায়ু পরিবর্তন মন্ত্রণালয়ের অতিরিক্ত সচিব (পরিবেশ) মাহমুদ হাসান, অতিরিক্ত সচিব (জলবায়ু পরিবর্তন) মিজানুল হক চৌধুরী, ঢাকা দক্ষিণ সিটি কর্পোরেশনের প্রধান নির্বাহী কর্মকর্তা শাহ্ মোঃ ইমদাদুল হক, পরিবেশ অধিদপ্তরের মহাপরিচালক ড. এ কে এম রফিক আহাম্মদসহ উচ্চ ক্ষমতাসম্পন্ন কমিটির সদস্য হিসেবে বিভিন্ন দপ্তর/সংস্থার প্রতিনিধিগণ উপস্থিত ছিলেন।

#

দীপংকর/ফারহানা/রফিকুল/রেজাউল/২০২০/১৯৩৬ ঘণ্টা

তথ্যবিবরণী নম্বর : ৪১০

সাহিত্য চর্চার মাধ্যমে সমাজের অবক্ষয় থেকে বেরিয়ে আসতে হবে

 --- গৃহায়ন ও গণপূর্ত মন্ত্রী

ঢাকা, ২০ মাঘ (৩ ফেব্রুয়ারি) :

 গৃহায়ন ও গণপূর্ত মন্ত্রী শ ম রেজাউল করিম বলেছেন, ‘সমাজের অবক্ষয় থেকে বেরিয়ে আসতে হলে রাজনৈতিক নেতা ও কর্মীর বক্তব্য যথেষ্ট নয়। এজন্য জীবনে নৈতিকতা ও মূল্যবোধের দরকার। কবিতার মাধ্যমে যা বলা সম্ভব, তা বক্তৃতায় বলা যায় না। কবিতার দু’টি লাইন দিয়ে যেভাবে আকৃষ্ট করা যায়, রাজনীতিবিদদের সারা দিনের বক্তৃতা দিয়ে তা করা যায় না।

 আজ রাজধানীর সেগুনবাগিচায় ঢাকা রিপোর্টার্স ইউনিটির সাগর-রুনী মিলনায়তনে সাংবাদিক মিজান মালিকের লেখা কাব্যগ্রন্থ ‘গল্প ছাড়া মলাট’-এর প্রকাশনা অনুষ্ঠানে প্রধান অতিথির বক্তব্যে মন্ত্রী এসব কথা বলেন।

 গণপূর্ত মন্ত্রী বলেন, ‘আমাদের অনেক উন্নয়ন হলেও নৈতিকতা ও মূল্যবোধের জায়গায় আত্মোপলব্ধি দরকার। এজন্য সাহিত্যের চর্চা করতে হবে। সাহিত্য চর্চার অস্ত্র নিপুণভাবে ব্যবহার করা যায়। এর শক্তি অনেক বেশি।’

 অনুষ্ঠানে অন্যান্যের মধ্যে জাতীয় প্রেসক্লাবের সভাপতি সাইফুল আলম, জিটিভি ও সারাবাংলা ডট নেটের প্রধান সম্পাদক সৈয়দ ইশতিয়াক রেজা, বার্তা সংস্থা ইউএনবি’র বাংলা বিভাগের প্রধান রাশেদ শাহরিয়ার, যমুনা টেলিভিশনের বিজনেস এডিটর সাজ্জাদ আলম খান, ক্রাইম রিপোর্টার্স এসোসিয়েশন অভ্ বাংলাদেশের সভাপতি আবুল খায়ের, বাংলাদেশ শিশু একাডেমির সাবেক পরিচালক আনজীর লিটন প্রমুখ বক্তৃতা করেন।

#

ইফতেখার/ফারহানা/মোশারফ/জয়নুল/২০২০/১৯২০ঘণ্টা

তথ্যবিবরণী নম্বর : ৪০৯

বঙ্গবন্ধুর জীবন ও কর্ম নিয়ে মুজিববর্ষজুড়ে অনুষ্ঠিত হবে বিশেষ সেমিনার ও আলোচনা সভা

ঢাকা, ২০ মাঘ (৩ ফেব্রুয়ারি) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্যাপন উপলক্ষে বঙ্গবন্ধুর জীবন ও কর্মের ওপর বিশেষ সেমিনার ও আলোচনা সভা আয়োজনের প্রস্তুতি চলছে বলে জানিয়েছেন জন্মশতবার্ষিকী উদ্যাপন জাতীয় বাস্তবায়ন কমিটি’র প্রধান সমন্বয়ক ড. কামাল আবদুল নাসের চৌধুরী।

 বঙ্গবন্ধুর জন্মশতবার্ষিকী উদ্যাপন উপলক্ষে গঠিত সেমিনার, ওয়ার্কশপ ও আলোচনা সভা আয়োজন উপকমিটির আহ্বায়ক শিক্ষা মন্ত্রী ডাঃ দীপু মনির সভাপতিত্বে আজ আন্তর্জাতিক মাতৃভাষা ইনস্টিটিউটের (৪থ তলা) সভাকক্ষে অনুষ্ঠিত এ সংক্রান্ত সভায় তিনি এ কথা জানান।

 সভাপতির বক্তব্যে শিক্ষামন্ত্রী মুজিব শতবর্ষ উপলক্ষে অনুষ্ঠিতব্য সেমিনার ও আলোচনা সভাগুলোতে দেশ বিদেশের আলোচকগণের সমন্বিত উপস্থিতি নিশ্চিত করার জন্য সংশ্লিষ্ট সকলের প্রতি আহ্বান জানান। তিনি বলেন, এসব সেমিনার ও আলোচনা সভাকে আন্তর্জাতিক রূপ দিতে হবে যাতে বঙ্গবন্ধুর জীবন ও আদর্শ বিশ্বে আরো বেশি করে ছড়িয়ে পড়ে।

 সভায় মুজিববর্ষজুড়ে সেমিনার ও আলোচনা সভা আয়োজনের লক্ষ্যে নির্ধারিত বিষয় ও সূচি নিয়ে পর্যালোচনা করা হয়। একই সাথে বিভিন্ন বিষয়ভিত্তিক সেমিনার আয়োজনের লক্ষ্যে ধারণাপত্র তৈরির অগ্রগতি নিয়ে আলোচনা করা হয়। এসব ধারণাপত্রের ওপর ভিত্তি করে দেশ-বিদেশের বিজ্ঞজনদের মূল প্রবন্ধ লেখার জন্য অনুরোধ জানানোর বিষয়ে সভায় সিদ্ধান্ত গৃহীত হয়।

 সভায় অন্যান্যের মধ্যে উপস্থিত ছিলেন বঙ্গবন্ধুর জন্মশতবার্ষিকী উদ্যাপন জাতীয় বাস্তবায়ন কমিটির সভাপতি জাতীয় অধ্যাপক ড. রফিকুল ইসলাম, অথনীতিবিদ ড. মোহাম্মদ ফরাসউদ্দিন, বাংলাদেশ আওয়ামী যুবলীগের চেয়ারম্যান শেখ ফজলে শামস পরশ, পাবলিক সাভিস কমিশনের চেয়ারম্যান ড. মোহাম্মদ সাদিক, এসডিজি বিষয়ক মুখ্য সমন্বয়ক জুয়েনা আজিজ, বিশ্ববিদ্যালয় মঞ্জুরি কমিশনের সাবেক চেয়ারম্যান অধ্যাপক আবদুল মান্নান ও অধ্যাপক নজরুল ইসলাম এবং উপকমিটির সদস্য সচিব মাধ্যমিক ও উচ্চ শিক্ষা বিভাগের সচিব মোঃ মাহবুব হোসেন।

#

নাসরীন/ফারহানা/মোশারফ/জয়নুল/২০২০/১৯২০ঘণ্টা

তথ্যবিবরণী নম্বর : ৪০৮

শ্রম মন্ত্রণালয়ের বার্ষিক প্রতিবেদনের মোড়ক উন্মোচন

ঢাকা, ২০ মাঘ (৩ ফেব্রুয়ারি) :

 শ্রম ও কর্মসংস্থান প্রতিমন্ত্রী বেগম মন্নুজান সুফিয়ান আজ সচিবালয়ে তার অফিস কক্ষে মন্ত্রণালয়ের

২০১৮-২০১৯ অর্থবছরের বার্ষিক প্রতেবদনের মোড়ক উন্মোচন করেছেন।

 প্রতিমন্ত্রী বলেন, মুজিব বর্ষের প্রাক্কালে মন্ত্রণালয়ের সকল কর্মকাণ্ডের খুটিনাটি তুলে ধরে একটি সুন্দর প্রতিবেদন প্রকাশ করা হয়েছে। এ প্রকাশনাটি আগামী বছরে মন্ত্রণালয়ের কাজকে ত্বরানি¦ত করতে সহায়ক হবে।

 জাতির পিতার জন্ম শতবার্ষিকীতে উন্নয়ন অগ্রগতিকে টেকসই করতে মন্ত্রণালয়ের সকল কর্মকর্তা-কর্মচারী আরো নিষ্ঠাবান এবং দায়িত্বশীল হবেন বলে প্রতিমন্ত্রী আশা প্রকাশ করেন।

 শ্রম প্রতিমন্ত্রী মন্ত্রণালয় এবং অধীনস্থ অধিদপ্তরসমূহের সকল কর্মকাণ্ড সূচারুরূপে সন্নিবেশ করায় বার্ষিক প্রতিবেদন প্রকাশের সাথে সংশ্লিষ্টদের ধন্যবাদ জানান।

 এ সময় শ্রমসচিব কে এম আলী আজম, অতিরিক্ত সচিব ড. মোল্লা জালাল উদ্দিন, সাকিউন নাহার বেগম, কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক শিবনাথ রায়-সহ মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

আকতারুল/ফারহানা/রফিকুল/জয়নুল/২০২০/১৯০০ঘণ্টা

তথ্যবিবরণী নম্বর : ৪০৭

৩১২ বাংলাদেশিকে চীন থেকে ফেরাতে সরকারের ব্যয় ২ কোটি ৩০ লাখ টাকা

ঢাকা, ২০ মাঘ (৩ ফেব্রুয়ারি) :

 বেসামরিক বিমান পরিবহন ও পর্যটন মন্ত্রণালয় জানিয়েছে, করোনা ভাইরাস উপদ্রুত চীনের হুবেই প্রদেশের উহান থেকে ৩১২ জন বাংলাদেশিকে দেশে ফিরিয়ে আনতে বিমান পরিবহন ব্যয় বাবদ ২ কোটি ৩০ লাখ টাকা খরচ করেছে বাংলাদেশ সরকার। উল্লেখ্য, গত ৩১ ডিসেম্বর ২০১৯ খ্রিস্টাব্দ তারিখে চীনের হুবেই প্রদেশের উহানে প্রথম করোনা ভাইরাস দেখা দেয়।

 সেখানে বসবাসরত মানুষের মাঝে রোগটি দ্রুত ছড়িয়ে পড়ার আশঙ্কায় উহান শহরটিকে অবরুদ্ধ করে দেয় চীন। পরিপ্রেক্ষিতে, চীনের হুবেই প্রদেশের বিভিন্ন বিশ্ববিদ্যালয়ে অধ্যয়নরত বাংলাদেশি শিক্ষার্থীগণ সেখানে অবরুদ্ধ হয়ে পড়লে চীনে অবস্থিত বাংলাদেশ দূতাবাসের মাধ্যমে তারা দেশে ফেরার জন্য সরকারের নিকট আবেদন করেন। তাদের আবেদনের প্রেক্ষিতে সরকার দ্রুত তাদের দেশে ফিরিয়ে আনার ব্যবস্থা গ্রহণ করে।

 প্রধানমন্ত্রী শেখ হাসিনার নির্দেশনা অনুসারে আটকে পরা বাংলাদেশি নাগরিকদের ফিরিয়ে আনতে চীনে বিশেষ বিমান প্রেরণ করা হয়। বিমান বাংলাদেশ এয়ারলাইন্সের বিশেষ রেসকিউ ফেরি ফ্লাইট বিজি-৭০০২ গত শনিবার দুপুরে ৩১২ জন বাংলাদেশিকে নিয়ে হযরত শাহজালাল আন্তর্জাতিক বিমানবন্দরে অবতরণ করে।

 করোনা ভাইরাস সংক্রামক হওয়া এবং তাতে আক্রান্ত ব্যক্তির উপসর্গ দেখা দিতে ১৪ দিন প্রয়োজন হয় । সেই কারণে সরকারি সিদ্ধান্ত অনুযায়ী ধর্ম মন্ত্রণালয় রাজধানীর আশকোনা হজ ক্যাম্পে চীনের উহান থেকে ফেরত ৩১২ জন বাংলাদেশির আবাসনের জন্য ব্যবস্থা গ্রহণ করে। বর্তমানে তাদের সেখানে পর্যবেক্ষণে রাখা হয়েছে। সরকারের দুর্যোগ ব্যবস্থাপনা ও ত্রাণ মন্ত্রণালয় এই ৩১২ জন বাংলাদেশির সার্বক্ষণিক যত্ন গ্রহণ করছে। তাদের প্রয়োজনীয় সকল কিছু নিয়মিত সরবরাহ করা-সহ তাদের বিনোদনের প্রয়োজনীয় ব্যবস্থা গ্রহণ করেছে। সরকার কর্তৃক নিযুক্ত ডাক্তারগণ তাদের নিয়মিত স্বাস্থ্য পরীক্ষা করা-সহ সার্বক্ষণিক তত্ত¦াবধান করছেন।

#

তানভীর/ফারহানা/রফিকুল/জয়নুল/২০২০/১৮৩০ঘণ্টা

তথ্যবিবরণী নম্বর : ৪০৬

**কৃষি ও কৃষকের বঙ্গবন্ধু বইয়ের মোড়ক উন্মোচন**

ঢাকা, ২০ মাঘ (৩ ফেব্রুয়ারি) :

 আজ ঢাকায় শেরেবাংলা নগরে এনইসি সম্মেলন কক্ষে ‘কৃষি ও কৃষকের বঙ্গবন্ধু’ শীর্ষক বইয়ের মোড়ক উন্মোচন করা হয়। পরিকল্পনা মন্ত্রী এম এ মান্নান মোড়ক উন্মোচন অনুষ্ঠানে প্রধান অতিথি হিসেবে উপস্থিত ছিলেন ।

 অনুষ্ঠানে বিশেষ অতিথি হিসেবে উপস্থিত ছিলেন প্রধান মন্ত্রীর রাজনৈতিক উপদেষ্টা এইচ টি ইমাম ও প্রফেসর সৈয়দ আনোয়ার হোসেন । বইটি রচনা করেছেন পরিকল্পনা কমিশনের সদস্য ড. শামসুল আলম ।

 আলোচক হিসেবে ছিলেন বাংলাদেশ কৃষি বিশ্ববিদ্যালয়ের উপাচার্য ড. লুৎফুল হাসান, বিশিষ্ট অর্থনীতিবিদ আহসান এইচ মনসুর ও প্রাইস ওয়াটার্স কুপার্সের ম্যানেজিং পার্টনার মামুন রশীদ। আলোচনাকালে বক্তাগণ বলেন, ৮০ পৃষ্ঠার বইটিতে লেখক বঙ্গবন্ধুর অনাবিষ্কৃত দিক বিশেষ করে কৃষি ও কৃষকদের নিয়ে বঙ্গবন্ধুর নানান ভাবনার বিষয় তুলে ধরার চেষ্টা করেছেন।

 এ সময় পরিকল্পনা সচিব মোঃ নুরুল আমিন-সহ মন্ত্রণালয়ের ঊর্ধ্বতন কর্মকর্তা ও কর্মচারীগণ উপস্থিত ছিলেন।

#

শাহেদ/ফারহানা/রফিকুল/রেজাউল/২০২০/১৮৩২ ঘণ্টা

তথ্যবিবরণী নম্বর : ৪০৫

শিক্ষার্থীদের দক্ষতা অর্জনে সচেতন হতে হবে

 --- শিক্ষা উপমন্ত্রী

ঢাকা, ২০ মাঘ (৩ ফেব্রুয়ারি) :

 শিক্ষা উপমন্ত্রী মহিবুল হাসান চৌধুরী বলেছেন, বর্তমান বৈশ্বিক প্রেক্ষাপটে কর্মসংস্থানের জন্য দরকার মানসম্মত ও কার্যকর কারিগরি শিক্ষা। তিনি সকল শিক্ষার্থীকে পুঁথিগত শিক্ষার পাশাপাশি জীবন দক্ষতা অর্জনের পরামর্শ দেন যাতে তারা দক্ষ হয়ে গড়ে উঠতে পারে।

 আজ রাজধানীর কাকরাইলে ইনস্টিটিউশন অভ্ ডিপ্লোমা ইঞ্জিনিয়ার্স, বাংলাদেশ এবং কলম্ব প্লান স্টাফ কলেজ এর যৌথ উদ্যোগে আয়োজিত ÔSkills Readiness for Achieving SDGs and Adopting IR 4.0Õশীর্ষক এক আন্তর্জাতিক সেমিনারে প্রধান অতিথির বক্তৃতায় শিক্ষা উপমন্ত্রী এসব কথা বলেন।

 মহিবুল হাসান চৌধুরী বলেন, আন্তর্জাতিক বাজারে কাজ করতে চাইলে কারিগরি ধারার শিক্ষার্থীদের ইংরেজি ভাষায় দক্ষতা অর্জন করতে হবে। তিনি বলেন, দেশের জাতীয় সক্ষমতা বৃদ্ধি করতে সরকার কারিগরি শিক্ষার প্রসার ঘটাতে ব্যাপক কর্যক্রম গ্রহণ করেছেন।

 কারিগরি শিক্ষা অধিদপ্তরের মহাপরিচালক মোঃ সানোয়ার হোসেনের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সাবেক এসডিজি বিষয়ক প্রধান সমন্বয়কারী আবুল কালাম আজাদ। অনুষ্ঠানে আইডিইবির সদস্য, কর্মকর্তা ও কর্মচারীরা উপস্থিত ছিলেন।

#

জাহিদ/ফারহানা/রফিকুল/জয়নুল/২০২০/১৮২০ঘণ্টা

তথ্যবিবরণী নম্বর : ৪০৪

করোনা ভাইরাস

**আইইডিসিআর এ হটলাইন চালু**

ঢাকা, ২০ মাঘ (৩ ফেব্রুয়ারি) :

 নোবেল করোনা ভাইরাস বিষয়ে জনসচেতনতা সৃষ্টির জন্য ঢাকায় রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর) চারটি হটলাইন চালু করেছে।

 চীনসহ পৃথিবীর কয়েকটি দেশে নোবেল করোনা ভাইরাসের সংক্রমণ দেখা দেয়ায় বাংলাদেশ বিভিন্ন প্রতিরোধমূলক ব্যবস্থা গ্রহণ করেছে। তারই ধারাবহিকতায় আইইডিসিআর এ চারটি হটলাইন চালু করলো।

 করোনা ভাইরাস সংক্রান্ত যেকোন বিষয়ে জানতে নিন্মোক্ত হটলাইনগুলোতে ফোন করা যাবে ।

 হটলাইনগুলো হচ্ছে : ০১৯৩৭১১০০১১, ০১৯৩৭০০০০১১, ০১৯২৭৭১১৭৮৪ ও ০১৯২৭৭১১৭৮৫।

#

অনসূয়া/পরীক্ষিৎ/জসীম/আসমা/২০২০/১৫০০ ঘণ্টা